arnastofnun/IGC-2024 huggingface dataset:
Le Ranch maudit

Le Ranch maudit (ísl. Reimleikar á búgarðinum) eftir teiknarana Morris og Michel Janvier og höfundana Claude Guylouis, Jean Léturgie og Xavier Fauche er 56. bókin í bókaflokknum um Lukku Láka. Bókin kom út árið 1986 og hefur ekki komið út á íslensku.

Söguþráður.

Bókin hefur að geyma fjórar styttri sögur um Lukku Láka. Í titilsögunni (Le Ranch maudit) eftir Claude Guylouis (pennaheiti þremenninganna Patrick Cauvin, Guy Vidal og Jean-Louis Robert) aðstoðar Lukku Láki eldri konu, Miss Bluemarket, við kaup á gömlum búgarði. Þegar hún flytur inn fara undarlegir atburðir að gerast og hana fer að gruna að reimt sé í húsinu. Önnur sagan (La bonne aventure) eftir Jean Léturgie og Xavier Fauche fjallar um bandítta sem reynir að hafa fé af fólki með því að þykjast vera spákona. Þriðja sagan (La statue) eftir Claude Guylouis gerist í bæ við rætur Rushmore-fjalls í Suður-Dakóta þar sem bæjarstjórinn fær þekktasta myndhöggvara Villta Vestursins til að gera höggmynd af Lukku Láka. Í fjórðu sögunni (Le flume) eftir Jean Léturgie segir frá raunum verkfræðings sem smíðað hefur trjábolarennibraut fyrir sögunarmyllu og glímu hans við óprúttinn keppinaut.
Ólafur liljurós

Ólafur liljurós er sagnadans eða danskvæði sem er til í ýmsum útgáfum víða um Norðurlönd. Kvæðið segir frá riddaranum Ólafi sem hittir álfkonu á ferð sinni. Álfkonan freistar hans með gjöfum en þegar hann vill ekki þýðast hana ýmist slær hún hann, stingur eða kastar á hann bölvun. Ólafur ríður heim og deyr skömmu síðar. Kvæðið kemur fyrir í handritum frá 16. og 17. öld. Á dönsku er það þekktast undir nafninu „Elveskud“, á norsku heitir það „Olav Liljekrans“, á færeysku „Ólavur Riddararós“ og á sænsku „Herr Olof och älvorna“. Hliðstæð kvæði þar sem riddarans er freistað af hafmeyju eru ýmsar útgáfur af „Clerk Colvill“ í Bretlandi og „Ritter Peter von Stauffenberg und die Meerfeye“ í Þýskalandi.

Elsta danska útgáfan er í kvæðahandritinu Karen Brahes folio frá 1583. Á Íslandi kemur kvæðið fyrir í Kvæðabók séra Gissurar Sveinssonar frá 1665. Á sænsku kemur kvæðið fyrir í kvæðasafni sem Erich Sparrman skrifaði upp eftir Ingierd Gunnarsdotter árið 1678.
Roslin

Roslin (áður skrifað Rosslyn eða Roslyn) er þorp í Midlothian í Skotlandi rétt sunnan við Edinborg. Þorpið stendur í Roslindal á norðvesturbakka árinnar Lothian Esk. Orrustan um Roslin var mikilvæg orrusta í Fyrsta sjálfstæðisstríði Skota árið 1303. Þá hafði Sinclair-ætt gert þorpið að heimabæ sínum. Roslinkastali var reistur af þeim frá 14. öld. Árið 1446 lét William Sinclair, 1. jarl af Katanesi reisa Rosslyn-kapellu við kastalann. Dalurinn, kastalinn og kapellan urðu vinsælir áfangastaðir ferðamanna á 19. öld. Kastalinn er enn í eigu jarlsins af Rosslyn sem nú er Peter St Clair-Erskine.

Roslinstofnunin, rannsóknarstofnun í líffræði þar sem kindin Dollý var klónuð árið 1996, var áður staðsett í þorpinu en flutti árið 2011 til Edinborgar.
Margrét Guðnadóttir

Margrét Guðmunda Guðnadóttir (f. 7. júlí 1929, d. 2. janúar 2018) var læknir og veirufræðingur og fyrst kvenna til að gegna embætti prófessors við Háskóla Íslands.

Ferill.

Margrét lauk stúdentsprófi frá stærðfræðideild Menntaskólans í Reykjavík vorið 1949. Um haustið hóf hún nám í læknisfræði við Háskóla Íslands og útskrifaðist þaðan vorið 1956. Sumrin 1954 og 1955 vann hún á Tilraunastöðinni á Keldum við lungnabólgurannsóknir og að athugunum í sambandi við útbreiðslu á inflúensufaraldri. Eftir útskrift úr læknadeildinni vorið 1956 vann hún eitt ár á Keldum. Fyrsta verkefnið hennar var að kortleggja útbreiðslu mænusóttarfaraldurs sem skall á haustið 1955 á Íslandi. Þetta var liður í því að undirbúa bólusetningu gegn mænusótt sumarið 1957.

Sumarið 1957 fór Margrét á vegum Keldna til Bretlands og Bandaríkjanna í sex mánaða sérfræðinám í veirufræði. Í Bretlandi var hún í námi við Central Public Health Laboratory í London, London School of Hygiene og í Bandaríkjunum við Communicable Disease Center í Montgomery í Alabama. Í kjölfarið fór hún í tveggja ára (1958-1960) framhaldsnám í veirufræði við Yale háskóla í New Haven í Connecticut. Þar lagði hún stund á rannsóknir á mænusótt og greiningu á veirusóttum í fólki. Á árunum 1960-1969 starfaði Margrét sem sérfræðingur í veirufræði við Tilraunastöðina á Keldum þar sem hún rannsakaði visnu og mæðiveiki og ýmsa sjúkdóma í fólki. Árið 1969 tók hún við prófessorsembætti í sýklafræði við Læknadeild Háskóla Íslands og varð þar með fyrsta konan til að gegna prófessorsembætti við skólann. Á þessum tíma voru konur hvorki dósentar né lektorar en um níu konur voru stundakennarar/aukakennarar. Margrét gegndi stöðu prófessors í 30 ár, til ársins 1999 er hún lét af störfum vegna aldurs. Árið 1974 setti Margrét á laggirnar Rannsóknastofu Háskólans í veirufræði við Landspítalann og var forstöðumaður hennar til ársins 1994.

Þann 10. nóvember 2011, á aldarafmæli Háskóla Íslands, var Margrét sæmd heiðursdoktorsnafnbót við Læknadeild skólans fyrir framlag sitt til veirufræðinnar og greiningu veirusýkinga. Hún var einnig heiðursfélagi í Hinu íslenska náttúrufræðifélagi.

Margrét rannsakaði m.a. hæggenga veirusjúkdóma í sauðfé, eðli visnu-mæðiveikisýkingar og bóluefni við henni og skrifaði fjölda greina í innlend og erlend rit.

Sonardóttir Margrétar er Hildur Guðnadóttir sem hlaut meðal annars Óskarsverðlaun fyrir kvikmyndatónlist.
Dílbreyskja

Dílbreyskja (fræðiheiti: "Stereocaulon paschale") eða dílabreyskja er flétta af breyskjuætt. Dílbreyskja er með algengustu fléttum í norðlægum nágrannalöndum Íslands en er afar sjaldgæf á Íslandi þar sem hún finnst t.d. í Þjórsárverum.

Dílbreyskja er náskyld grábreyskju og líkist henni í útliti. Dílbreyskja hefur þó blábakteríur af ættkvíslinni Stigonema, sem eru dökkar að lit, en grábreyskja af ættkvíslinni Nostoc sem er ljósleitari.

Dílbreyskja inniheldur fléttuefnin atranórin og lóbarinsýru.
Yacht Club de France

Yacht Club de France er franskt siglingafélag með höfuðstöðvar í París. Félagið var stofnað 15. júní árið 1867 í valdatíð Napóleons 3. Meðal frægra félaga í siglingafélaginu eru Jules Verne, Jean-Baptiste Charcot, Virginie Heriot, Paul Chauchard, Jean Decazes, Éric Tabarly og Olivier de Kersauson.

Yacht Club de France var æðsta vald í siglingakeppnum í Frakklandi framan af og átti þátt í stofnun Alþjóða kappsiglingasambandsins 1907. Árið 1946 var Siglingasamband Frakklands stofnað og tók við þessu hlutverki.
Jens Steindór Benediktsson

Jens Steindór Benediktsson (13. ágúst 1910 – 1. desember 1946) var íslenskur guðfræðingur, blaðamaður, þýðandi og rithöfundur. Hann fæddist á Spákonufelli á Skagaströnd en fluttist með foreldrum sínum til Reykjavíkur árið 1925. Árið 1935 var hann meðal félaga í Flokki þjóðernissinna og árið eftir varð hann ritstjóri málgagns flokksins, "Íslands". Árið 1938 var hann í 20. sæti lista flokksins fyrir bæjarstjórnarkosningar í Reykjavík og þá titlaður laganemi.

Hann giftist Guðríði Guðmundsdóttur árið 1940 og sama ár eignuðust þau dóttur. Um sama leyti hóf hann nám í guðfræði við Háskóla Íslands og tók að sér blaðaskrif í lausamennsku fyrir "Morgunblaðið", einkum knattspyrnulýsingar. Hann lauk prófi í guðfræði árið 1942 og átti að taka við prestsembætti að Hvammi í Laxárdal ári síðar. Þegar til kom var prestsetrið ekki laust til ábúðar. Hann ákvað því að verða um kyrrt í Reykjavík og gerðist blaðamaður hjá "Morgunblaðinu". Þar fékkst hann við ritdóma og íþróttafréttir. Hann tók meðal annars þekkt viðtal við Halldór Laxness á Gljúfrasteini sem birtist í "Morgunblaðinu" 4. september 1946.

Jens gaf út eitt smásagnasafn með frumsömdum sögum, "Vor á nesinu", sem kom út 1941 en áður hafði ein saga eftir hann birst í "Eimreiðinni". Hann fékkst nokkuð við þýðingar og þýddi meðal annars "Norsk æfintýri" eftir Asbjørnsen og Moe, "Sumar og ástir" eftir Vicki Baum og "Stríðsherrann á Mars" eftir Edgar Rice Burroughs. Jens skrifaði hluta fyrsta bindis uppflettiritsins "Hvar - Hver - Hvað" ásamt Geir Aðils sem kom út 1946.

Hann varð bráðkvaddur 36 ára gamall eftir aðeins fjögurra daga veikindi. Þau Guðríður eignuðust tvær dætur.
Jet Li

Jet Li (fæddur 26. apríl 1963), raunverulegt nafn Jet Li, er kínverskur leikari, söngvari, áhættuleikari, handritshöfundur og leikstjóri. Hann er best þekktur fyrir áhættuleik sinn þar sem hann er meistari í kung fu.
Bahía Blanca

Bahía Blanca (Hvítavík) er borg í suðvesturhluta fylkisins Buenos Aires, í suður Argentínu. Í borginni búa rúmar 300 þúsund manns.
Kákasussmári

Kákasussmári (fræðiheiti: "Trifolium polyphyllum") er smárategund sem var fyrst lýst af Carl Anton von Meyer, og fékk sitt núverandi nafn frá I.Ja. Latschaschvili. "Trifolium polyphyllum" er fjölær jurt í ertublómaætt. Engar undirtegundir eru skráðar í Catalogue of Life.
Atranórin

Atranórin er fylgiumbrotsefni sem finnst í sumum tegundum fléttna. Atranórin finnst meðal annars í íslensku fléttunum hraunbreyskju, vikurbreyskju, dílbreyskju, hæðakirnu, barmþekju, digurkrókum, grákrókum og mörgum öðrum tegundum.

Læknisfræði.

Tilraunir með atranórin hafa sýnt að atranórinkrem flýtir græðslu sára í rottum.
Dómsmálaráðuneyti Bandaríkjanna

Dómsmálaráðuneyti Bandaríkjanna (enska: "United States Department of Justice", skammstafað DOJ eða einfaldlega "Justice Department") er bandarískt alríkisráðuneyti sem fer með framkvæmd laga og umsýslu dómskerfis Bandaríkjanna líkt og dómsmálaráðuneyti gera í öðrum löndum. Ráðuneytið var stofnað í forsetatíð Ulysses S. Grant árið 1870. Fyrstu árin barðist ráðuneytið hatrammlega gegn Ku Klux Klan með ákærum gegn meðlimum samtakanna. Með lögum um millifylkjaverslun árið 1887 fékk ráðuneytið löggæsluhlutverk á alríkisstigi. Árið 1891 voru fyrstu alríkisfangelsin stofnuð og árið 1908 var Alríkislögregla Bandaríkjanna (FBI) stofnuð.

Ráðuneytið heyrir undir dómsmálaráðherra Bandaríkjanna ("Attorney General"). Innan þess starfar einnig alríkislögmaður Bandaríkjanna ("Solicitor General") sem fer með mál þar sem alríkisstjórnin er málsaðili.
Breski Indlandsherinn

Breski Indlandsherinn var her Indlands frá 1895 þar til landið fékk sjálfstæði 1947. Fyrir stofnun var orðið notað óformlega þegar talað var um Forsetaherina þrjá á Indlandi, Bengalherinn, Madrasherinn og Bombeyherinn. Frá 1895 til 1902 var Indlandsherinn her ríkisstjórnar Indlands. Kitchener lávarður breytti skipulagi hersins eftir 1902 og felldi Forsetaherina inn í aðalherinn. Eftir umbætur Kitcheners var herinn settur saman úr indverska hernum sem í voru Indverjar og Bretar búsettir á Indlandi, og breska hernum á Indlandi sem voru breskar herdeildir staðsettar tímabundið á Indlandi. Saman mynduðu þessir tveir herir Indlandsherinn. Yfirmaður heraflans á Indlandi var titill sem var notaður frá tímum félagsstjórnarinnar 1748. Hann heyrði undir landstjóra Indlands (síðar varakonungs Indlands). Stöður í indverska hernum voru minna metnar en sambærilegar stöður í breska hernum en voru aftur á móti betur launaðar svo þær voru eftirsóttar. Ætlast var til þess að breskir foringjar í indverska hernum kynnu skil á tungumálum undirmanna sinna sem flestir voru frá hindímælandi svæðum.

Breski Indlandsherinn barðist bæði í Fyrri og Síðari heimsstyrjöld. Árið 1919 tók hann þátt í Þriðju afgönsku styrjöldinni. Eftir Fyrri heimsstyrjöld fengu Indverjar aukna framgöngu innan hersins. Árið 1932 var Indverski herskólinn stofnaður í Dehradun en áður hlutu foringjar þjálfun í Konunglega herskólanum í Sandhurst í Bretlandi.

Eftir skiptingu Indlands 1947 skiptist meginhluti hersins ásamt hergögnum milli nýju ríkjanna Pakistan og Indlands. Þessir tveir herir mættust skömmu síðar í Fyrsta Kasmírstríðinu. Breskar herdeildir og gurkaherdeildir þar sem hermennirnir voru flestir frá Nepal voru áfram hlutar af breska hernum og voru fluttar frá Indlandi til annarra staða innan Breska heimsveldisins. Síðasta breska herdeildin sem hvarf frá Indlandi var Somerset-léttsveitin 28. febrúar 1948.
Vífilsfell

Vífilsfell fjall nálægt hringveginum við Sandskeið. Það er 655 metra hátt og er nefnt eftir Vífli, þræli Ingólfs Arnarsonar en hann ku hafa gáð til veðurs á fjallinu. Toppurinn á Vífilsfelli er úr móbergi en hann liggur ofan á blágrýti sem er eldra. Best þykir að ganga upp á fjallið norðaustan megin.
Orrustan við Portland

Orrustan við Portland var sjóorrusta í Fyrsta stríði Englands og Hollands sem fór fram undan Portlandeyju í Ermarsundi frá 28. febrúar til 2. mars 1653. Floti Enska samveldisins undir stjórn Robert Blake reyndi að hindra för herskipa Hollenska lýðveldisins undir stjórn Maarten Tromp aftur heim eftir að hafa fylgt hollenskum kaupskipaflota gegnum Ermarsund nokkrum vikum fyrr. Báðir aðilar höfðu yfir 70-80 herskipum að ráða.

Um leið og Tromp sá að enski flotinn hugðist sigla fyrir þá gaf hann skipun um árás. Skip hans "Brederode" náði að hleypa þrisvar af á skip Blake, "Triumph", án þess að hann næði að bregðast við. Blake hörfaði því og skipherrann Michiel de Ruyter náði að ráðast að skut ensku skipanna. Blake sendi fylkingu freigáta til að hertaka hollensk kaupskip sem biðu við La Rochelle en Tromp sendi skip til að hindra þau. Næsta dag höfðu Englendingar vindinn með sér og hófu árás en náðu ekki að brjótast gegnum víglínu Hollendinganna. Eftir daginn voru mörg hollensku skipanna búin með skotfæri og reyndu því að spara skotin næsta dag. Um nóttina leiddi Tromp skip sín meðfram ströndinni í örugga höfn. Blake hafði náð á sitt vald 8 hollenskum herskipum og 20-40 kaupskipum. Báðir aðilar lýstu yfir sigri.
Kanchenjunga

Kanchenjunga eða Kangchenjunga (Nepalska: कञ्चनजङ्घा; Hindi: कंचनजंघा; Sikkimesíska: ཁང་ཅེན་ཛོཾག་) er þriðja hæsta fjall heims og það annað hæsta í Himalajafjöllum og það hæsta á Indlandi. Hæð þess er 8.586 metrar yfir sjávarmáli og er það á mörkum Indlands og Nepals; 125 km austsuðaustur frá Mount Everest. Fjallið hefur fimm tinda og eru fjórir þeirra yfir 8000 metrum. Nafnið þýðir "fimm fjársjóðir háa snævarins".

Fram til 1852 var Kanchenjunga talið vera hæsta fjall heims en mælingar leiddu í ljós að svo var ekki og árið 1856 var lýst yfir að fjallið væri það þriðja hæsta. Fjallið var klifið fyrst þann 25. maí árið 1955 af Bretunum Joe Brown og George Band. Frá 1990 hefur fimmti hver fjallgöngumaður látið lífið sem heldur á fjallið.
Šiprage

Šiprage (með kýrillísku letri: Шипраге) er bær í Bosníu og Hersegóvínu, Kotor Varoš héraði. Árið 1991 var íbúafjöldi bæjarins 952 manns. Áin Vrbanja rennur í gegnum borgina.

Fólksfjöldi.

Yfirlit samkvæmt manntali.

codice_1

codice_2
Moda Domani Institute

Moda Domani Institute er evrópskur verslunarskóli með skólalóðir í París. Skólinn var stofnaður árið 2014. Það er eitt af fáum skólum fyrirtæki í Frakklandi sérhæfa sig í lúxus, tísku og hönnun. Skólinn er aðili að IONIS Education Group, stærsta einkahópnum í Frakklandi hvað varðar íbúafjölda nemenda og endowment. Í Bretlandi, háskóla hefur tvöfaldur-gráðu samstarf við Liverpool John Moores University.
Dartmoor-þjóðgarðurinn

Dartmoor-þjóðgarðurinn er verndað mýrlendi í suður-Devon í suðvestur-England. Stærð þess er 954 km2 og er hæsti punkturinn High Willhays; 621 metrar. Hæðir á svæðinu eru yfirleitt úr graníti (kallaðar "tor") og er mór algengur í mýrlendinu. Annar hæsti foss Englands, Canonteign Falls, er þar. Má finna þar þónokkuð af fornminjum frá bronsöld og talsvert af bautasteinum. Þjóðgarðurinn ber nafn frá Dart-ánni sem rennur um svæðið.

Helmingur þjóðgarðsins er í einkaeigu en þó má ganga um það land. Breski herinn hefur lengi notað svæðið undir æfingar og er 11% þess tileinkað því.

Íbúar svæðisins eru um 33.000 og er stærsti bærinn Ashburton. Þjónustumiðstöð ferðamanna er í Princetown og Postbridge. Kajak- og kanóróður og klettaklifur eru meðal afþreyingarmöguleika í Dartmoor.
Móna Lísa

Móna Lísa (ítalska og spænska "La Gioconda"; franska "La Joconde") er olíumálverk á asparfjöl eftir Leonardo da Vinci. Það er í eigu franska ríkisins og er til sýnis á Louvre-safninu í París.

Myndin sýnir konu sem brosir torræðu brosi sem sumir telja dularfyllsta bros heimsins.
Hvannabobbi

Hvannabobbi (Vitrina pellucida) er sniglategund. Hvannabobbann má finna um alla Evrópu nema allra syðst.

Hvannabobbi heldur sig á rökum stöðum, undir þéttum gróðri, í blómstóðum, t.d. hvannstóðum, í skógarbotnum á lækjarbökkum og víðast hvar þar sem raki viðhelst. Finnst einnig í görðum og öðru manngerðu umhverfi. Hann þolir illa hita og þurrk. Kulda þolir hann hins vegar vel og getur verið á ferli jafnt að vetri sem sumri. Hann sést einna helst niðri í gróðursverði, oft undir steinum, trjálurkum og öðru lauslegu. Ef til vill lifir hann öðru fremur á plöntuleifum og öðru rotnandi. Það er þó ekki fyllilega vitað.
Robert S. Siegler

Robert S. Siegler (f. 12 maí 1949) er bandarískur sálfræðingur og prófessor við Carnegie Mellon háskólann. Hann sérhæfir sig í vitsmunaþroska barna og hvernig þau leysa þrautir og draga ályktanir. Hann hefur sérstaklega skoðað hvernig börn beita reglum, langtíma nám og námssálarfræði og menntunarnot af kenningum um vitsmunaþroska. Siegler hefur skrifað einn eða með öðrum nokkrar bækur um vitsmunaþroska, þar á meðal "How Children Discover New Strategies", "How Children Develop", "Children’s Thinking: 4th Edition" og "Emerging Minds".
Bleiksmári

Bleiksmári ("Trifolium strictum")

er smárategund sem var lýst af Carl von Linné. Samkvæmt Catalogue of Life og Dyntaxa er bleiksmári í ættkvísl smára og ætt ertublóma. Tegundin er slæðingur í Sviþjóð,en dreifist ekki. Engar undirtegundir eru skráðar í Catalogue of Life.
Líf Magneudóttir

Líf Magneudóttir (fædd 13. ágúst 1974) er íslensk stjórnmálakona. Hún er oddviti Vinstrihreyfingarinnar - græns framboðs í borgarstjórn Reykjavíkur og fyrrum forseti borgarstjórnar. Líf er í sambúð með Snorra Stefánssyni lögmanni og eiga þau saman fjögur börn.

Æviágrip.

Líf fæddist í Kaupmannahöfn en fluttist til Íslands 1975 með fjölskyldu sinni og ólst að mestu upp í Vesturbæ Reykjavíkur. Hún flutti aftur til Kaupmannahafnar árið 1990. Foreldrar hennar eru Magnea J. Matthíasdóttir rithöfundur og Bárður R. Jónsson þýðandi.

Hún lauk stúdentsprófi við Nørrebro gymnasium i Brønshøj í Danmörku 1994. Hún lauk B.Ed-gráðu í grunnskólakennarafræðum frá Kennaraháskóla Íslands árið 2004. Líf hóf störf hjá RÚV 2000 þar sem hún vann sem þýðandi á fréttastofu og í ýmsum þýðingarverkefnum til 2007. Á árunum 2004-2006 vann hún einnig unnið sem grunnskólakennari í Valhúsaskóla á Seltjarnarnesi og Suðurhlíðarskóla í Reykjavík. Frá 2006-2011 var hún vefritstjóri Sambands íslenskra sparisjóða.

Stjórnmálaþátttaka.

Líf hefur verið virk í starfi Vinstrihreyfingarinnar - græns framboðs. Hún var formaður VGR, svæðisfélags Vinstrihreyfingarinnar - græns framboðs í Reykjavík 2011-2012, og sat í stjórn Vinstrihreyfingarinnar - græns framboðs 2011-2015.

Í sveitarstjórnarkosningunum 2010 var hún í 3 sæti á framboðslista Vinstrihreyfingarinnar græns framboðs í Reykjavík. Eftir þær tók sæti sem fulltrúi VG í Skóla- og frístundaráði borgarinnar. Í forvali VGR fyrir sveitarstjórnarkosningarnar 2014 lenti Líf í öðru sæti en einu atkvæði munaði á henni og Sóleyju Tómasdóttur. Sóley leiddi framboðslista VG í kosningunum þá um vorið og náði kjöri sem eini fulltrúi VG í borgarstjórn.

Líf náði kjöri sem varaborgarfulltrúi í kosningum 2014. Hún var formaður Mannréttindaráðs borgarinnar frá 2014 til 1. desember 2015 þegar Sóley tók sjálfs sæti formanns ráðsins. Líf tók sæti borgarfulltrúa eftir að Sóley baðst lausnar 20 september 2016, en Sóley flutti til Hollands ásamt eiginmanni sínum þá um vorið. Líf var einnig kjörin forseti borgarstjórnar 20 september 2016, en Sóley hafði áður gegnt því embætti.
Gláka

Gláka er heiti notað yfir hóp sjúkdóma sem herja á sjóntaugina og fela í sér tap taugahnoða sökum þrýstings í auganu.

Framan við augasteininn er þunnur augnvökvi. Hann skilst út úr æðum í brárbaug, nærir glæruna og berst svo um fíngerðar rásir framan við lithimnuna inn í blóðrásina. Ef rásirnar stíflast eykst þrýstingur inni í auganu og veldur gláku, sem truflar sjón og veldur blindu ef ekki er að gert. Gláku er haldið í skefjum með lyfjum, leisigeislum eða skurðaðgerð.

Orðsifjafræði.

Orðið "gláka" er komið úr grísku ("glaukos") en það er orð sem Hómer notar um hafið og merkir "ljómandi" eða "silfurlitað"; seinna var það notað um blágrænan lit hafsins, olívulaufa og lit augna. Aþena er stundum kölluð "glaukopis" í Hómerskviðum, en það þýðir bjarteygð.

Tenglar.

Grein um gláku á doktor.is
Ólafssúra

Ólafssúra (Oxyria digyna) er fremur algeng um allt land, einkum til fjalla.

Á sér mörg nöfn, sem dæmi má nefna bergsúra, fjallakál, hofsúra, hrútablaðka, kálsúra, lambasúra og súrkál.
Skúfsmári

Skúfsmári aða Trifolium glomeratum er einær smári sem var lýst af Carl von Linné. Hann er upprunninn í Evrasíu og Norður Afríku, en annarsstaðar sem hann þekkist er hann innfluttur. Hann kemur sér auðveldlega fyrir á röskuðum svæðum, og verður gjarnan illgresi. Hann er jarðlægur til uppréttur, að mestu hárlaus á blöðum. Blöðin eru þrískift, smáblöðin eru egglaga, 1,2 sm löng. Blómskipunin eru í blaðöxlum, kúlulaga, 8 til 12 mm í þvermál, hvert blóm 4 til 5 mm langt, með bleik krónublöð með þríhyrndum enda.
Kunoyarnakkur

Kunoyarnakkur er bratt standberg á Kunoy í Færeyjum. Það er 6. hæsta fjall eyjanna eða 819 metrar.
Leirvík (Færeyjar)

Leirvík er þorp á Eysturoy í Færeyjum. Íbúar voru 898 árið 2015. Leirvík er í námunda við Norðeyjagöngin en áður var ferja til Klakksvíkur. Listasafn, bátasafn og keiluhöll eru í bænum. Þorpið er hluti af sveitarfélaginu Eystur.

Heimildir.

Danska Wikipedia

Færeyska Wikipedia

Skoðað 12. apríl, 2017
Paul Scholes

Paul Scholes (fæddur 16. nóvember 1974) eru enskur fyrrum atvinnumaður í knattspyrnu og núverandi álitsgjafi fyrir sjónvarpsstöðina BT Sport. Scholes lagði skóna á hilluna árið 2013 og hafði þá leikið með knattspyrnufélaginu Manchester United allan sinn atvinnumannaferil. Hann er einn sigursælast knattspyrnumaður í sögunni með samtals 25 titla að baki, þar af 11 Englandsmeistaratitla og tvo meistaradeildartitla.